A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

A nagyfluxusú reaktor üzemeltetése a 2009. évben

A Tanács 2009. május 25-én elfogadta a Pettenben (Hollandia), a Közös Kutatóközpont (JRC) Energiaintézetében működő nagyfluxusú reaktor (HFR) üzemeltetésével kapcsolatos, a JRC által végrehajtandó hároméves (2009–2011) kiegészítő kutatási programot. A tanácsi határozat 4. cikke szerint a Bizottság éves jelentésekben tájékoztatja az Európai Parlamentet és a Tanácsot a kiegészítő kutatási program végrehajtásáról. A HFR 2009. évi tevékenységéről szóló jelentés az első a kiegészítő kutatási program időtartama alatt esedékes három jelentés közül.

A program fő céljai a következők:

1. A HFR biztonságos és megbízható üzemelésének biztosítása annak érdekében, hogy a neutronáram kísérleti célokra rendelkezésre álljon.

2. A HFR hatékony használatának lehetővé tétele kutatóintézetek számára számos területen: a meglévő atomreaktorok biztonságának javítása, egészségügy, ideértve orvosi izotópoknak az orvosi kutatások kérdéseinek megválaszolása érdekében történő kifejlesztését is, magfúzió, alapkutatás és képzés, hulladékgazdálkodás, ideértve az új generációs reaktorrendszerekben használt nukleáris fűtőanyagok viselkedésének biztonsági szempontból való tanulmányozásának lehetőségét is.

A HFR képzési létesítmény is, amely biztosítja a doktoranduszok és a posztdoktori kutatók számára, hogy a nemzeti vagy európai programok keretében kutatási tevékenységet végezzenek.

A biztonságos üzemelésre és a kutatásra vonatkozó célkitűzések teljesítése érdekében az alábbiak történtek 2009-ben:

1. A HFR biztonságos üzemeltetése

A HFR reaktor üzemeltetője az NRG (Nuclear Research and consultancy Group). Működési engedélyét a holland nemzeti szabályzó hatóság, a KFD (Kernfysische Dienst) bocsátotta ki. A többi atomerőműhöz hasonlóan a HFR esetében is kötelező a jogszabályban előírt tízévenkénti rendszeres felülvizsgálat, melyet az NRG végez. Ezenkívül a Nemzetközi Atomenergia-ügynökség 2005 márciusában független biztonsági értékelést (INSARR, a kutatási célú reaktorok integrált biztonsági értékelése) készített a HFR-ről. A következő ilyen értékelés 2011-ben várható.

A 2009-ben biztonságosan újraindított reaktor 248 napon át üzemelt, és a reaktor biztonságos és megbízható üzemeltetésének lehetővé tétele érdekében 42,6, illetve 31,3 napot szenteltek a HFR valamennyi rendszerének, szerkezeti elemének és alkotórészének megelőző, korrektív és üzemzavar-elhárító karbantartására.

INES-besorolású (a nemzetközi nukleárisesemény-skála szerint minősíthető) esemény nem történt.

2009-ben két részletben összesen 66 kiégett fűtőelemet szállítottak át a HFR-ből a holland központi radioaktívhulladék-kezelő társasághoz.

2. Kutatás és izotóp-előállítás

2.1 Kutatás

A JRC irányítja továbbra is a NeT-et, a neutrontechnika szerkezeti integritást célzó szabványosításával foglalkozó európai hálózatot. A NeT keretében zajló legfontosabb kísérleti tevékenységek tárgya a rozsdamentesacél lemezek és tartóelemek hegesztővarratainak vizsgálata volt.

A felülvizsgálatkor folyamatban lévő tudományos tevékenységek a következők voltak:

- maradékfeszültség neutrondiffrakciós mérése

- fűtőanyag-besugárzással kapcsolatos kísérletek, főként az Euratom-keretprogramok keretében

- a fűtőanyag és a reaktor szerkezeti anyagai (grafit és acél) sugárkárosodásának vizsgálata

- fúziósreaktor-technológiával kapcsolatos kísérletek: acéloknak, hegesztővarratoknak és a berillium bomlásának besugárzás utáni vizsgálata

2.2 Izotóp-előállítás

2009. május közepén az (orvosi izotópokat előállító) kanadai NRU reaktor leállt, és a 2009. év hátralevő részében nem indították újra, minek következtében világszerte tartós hiány jelentkezett az orvosi izotópok kínálatában. A HFR-beli termelés kiesése hasonló világszintű következményekkel járt volna, ezért a molibdén-99 iránti világpiaci kereslet 60 %-ának kielégítése érdekében a reaktor névleges kapacitásának 180 %-ára növelték a termelést. A gyártókapacitások és az üzemi tervek átcsoportosításával nem kevesebb mint 11 besugárzási folyamat párhuzamosan történő végzése vált lehetővé az Mo-99-termelésben.

A HFR így annyi anyagot állított elő, amellyel naponta több mint 50 000 beteg vizsgálata vált lehetővé világszerte. Éves szinten ez több mint fele az Európában évente végzett 10 millió diagnosztikai vizsgálatnak.

3. A program végrehajtásához nyújtott pénzügyi hozzájárulások

A Bizottság 2009-ben a kiegészítő program keretében 800 000 EUR-t kapott a Leszerelési Alap részére elkülönített pénzügyi források részeként. A JRC egyéb jellegű költségeit (közvetlen személyi költségek, a HFR támogatása, közüzemi költségek, kiégett fűtőelemek kezelése) szintén a kiegészítő program költségvetése fedezte.

A HFR 2009. évi tevékenységeit és eredményeit részleteiben az ehhez a jelentéshez kapcsolódó bizottsági szolgálati munkadokumentum mutatja be.